tartuNLP/wikipedia-smugri-20251201 huggingface dataset:
Anne Sverdrup-Thygeson

Anne Sverdrup-Thygeson (s. 4. syyskuuta 1966) on luonnonsuojelubiologian professori Norjan ympäristötieteen ja biologian yliopistossa ja Norjan luonnontieteellisen tutkimuslaitoksen () tieteellinen neuvonantaja.
Opiskelu, työ ja tutkimus.
Koulun ja lukion jälkeen hän vietti vuoden vapaassa taidekoulussa. Lähtiessään lukiosta hänen oli tarkoitus lukea yhteiskuntatieteitä. Hän oli erityisen kiinnostunut historiasta. Hän meni kuitenkin Georgian yliopistoon saatuaan Rotarien stipendin. Hän opiskeli siellä journalismia ja joukkoviestintää. Hänellä oli siellä myös paljon sivuaineita kreikkalaisista tragedioista sukellukseen.
Kun hän palasi Yhdysvalloista Norjaan, hänen oli tarkoitus jatkaa Oslon yliopistossa median ja viestinän opiskelulla. Se oli tuolloin kuitenkin uusi oppiaine siellä ja olisi alkanut vasta tammikuussa kun hän oli palannut syyskuussa. Sen sijaan hän alkoi opiskelemaan matematiikkaa. Hän kuitenkin vaihtoi sen myöhemmin biologiaan. Sverdrup-Thygeson on väitellyt luonnontieteiden tohtoriksi Oslon yliopistosta vuonna 1994. Tohtorikoulutuksensa aikana hän oli neljä kuukautta Australian kansallisessa yliopistossa syksyllä vuonna 1998.
Hän opettaa Norjan ympäristötieteen ja biologian yliopistossa metsän- ja luonnonhoitoa, luonnonsuojelubiologiaa sekä hyönteistiettä eli entomologiaa. Hän tekee myös tutkimusta ekosysteemistä ja ihmisen maankäytön vaikutuksesta metsien biologiseen monimuotoisuuteen. Erityisen kiinnostunut hän on vaikeasti tutkittavasta ja näkymättömästä lajien monimuotoisuudesta jota esimerkiksi hyönteiset ja sienet vanhoissa tai kuolleissa puissa edustavat sekä hyönteiseten ekologisesta roolista.
Kirjoittaminen.
Sverdrup-Thygesonin kirja "Insektenes planet" (suomenettu nimellä "Jos hyöteiset katoavat...") julkaistiin Norjassa vuonna 2018 ja se oli siellä seitsemän viikkoa Bestseller-listalla.
Hän sai vuonna 2018 Brage-palkinnon kirjastaan "Insektenes planet" (suomenettu nimellä "Jos hyöteiset katoavat...").
The Fellowship Foundation

The Fellowship Foundation, myös: The Family, National Committee for Christian Leadership, sittemmin International Christian Leadership, on vuonna 1935 perustettu yhdysvaltalainen verkosto, jossa sen ilmoituksen mukaan poliitikot ja elinkeinoelämän edustajat levittävät Jeesuksen oppeja. Se on kulisseissa toimiva kristillistä poliittista oikeistoa tukeva organisaatio, jolla on tiiviit yhteydet Yhdysvaltojen vallanpitäjiin. Tähän tarkoitukseen alettiin 1953 järjestää rukousaamiaisia, joiden käynnistämisessä oli mukana evankelista Billy Graham. Tapahtuma on organisaation ainoa näkyvä ilmentymä. 
Organisaation on perustanut Seattlessa amerikannorjalainen metodistipappi Abraham Vereide. Paikallisista liikemiehistä koostuneen The Fellowshipin alkuperäisenä tarkoituksena oli torjua sosialismia ja edistää vapaata laissez-faire -yhteiskuntaa. Monet sen jäsenistä vastustivat järjestäytynyttä ammattiyhdistysliikettä, kannattivat asevoimien kasvattamista ja yleensäkin konservatiivisia näkemyksiä. Jäseniä oli sekä republikaaneista ja demokraateista. Tehtäväänsä se piti Jumalalta saatuna. Vereiden seuraaja oli salaperäinen Douglas "Doug" Coe, joka muutti organisaatiota vähemmän näkyväksi ja kehotti jäseniä välttämään organisaatioon viittamista.
Organisaatiolla on jo Vereiden ajoista ollut läheiset suhteet moniin autoritäärisiin valtionjohtajiin kuten Haitin François (“Papa Doc”) Duvalieriin, Indonesian Suhartoon, Etelä-Korean Park Chung Heehen, ja Filippiinien Ferdinand Marcosin. Vuonna 2009 ugandalainen poliitikko, jolla oli yhteyksiä organisaation ja muihin yhdysvaltalaisiin uskonnollisiin yhteisöihin, oli mukana Ugandan tiukan homolain valmistelussa.
Shkodër-Pultin roomalaiskatolinen arkkihiippakunta

Shkodër-Pultin roomalaiskatolinen arkkihiippakunta () on katolinen arkkihiippakunta Albaniassa. Sen keskuspaikka on Shkodër. 
Hiippakunta perustettiin Skodran eli Skutarin hiippakuntana vuonna 345. 14. maaliskuuta 1867 hiippakunta korotettiin Shkodërin arkkihiippakunnaksi. 25. tammikuuta 2005 siihen yhdistettiin Pultin hiippakunta, jolloin arkkihiippakunnan nimeksi muutettiin Shkodër-Pultin arkkihiippakunta.
Vuonna 2017 arkkihiippakuntaan kuului 43 seurakuntaa, joissa oli yhteensä 167 000 jäsentä. Nämä muodostivat 66,7% arkkihiippakunnan alueen väestöstä. Arkkihiippakunnan johtamaan kirkkoprovinssiin kuuluvat myös Lezhën hiippakunta ja Sapën hiippakunta.
Jean Demozay

Jean-Francois ("Moses" tai "Morlaix") Demozay (21. maaliskuuta 1915 Nantes, Ranska – 19. joulukuuta 1945 Buc, Ranska) oli Britannian kuninkaallisissa ilmavoimissa palvellut ranskalainen sotilaslentäjä ja hävittäjä-ässä toisessa maailmansodassa. Demozay oli Brittiläisen Kansainyhteisön ulkopuolelta tulleista yksi eniten sodan alkupuolella ilmavoittoja kerännneistä taistelulentäjistä. Jotkin tiedot esittävät hänelle jopa 21 vihollisen lentokoneen pudotusta. Demozay toimi aluksi siviililentäjänä. Ennen sotaa hänet oli vapautettu asepalveluksesta tapaturmassa vammautumisen vuoksi, mutta sodan sytyttyä hän ilmoittautui vapaaehtoiseksi ja pääsi pian taistelulentäjäksi.
Demozay kunnostautui erityisesti Messerschmitt Me 109 -koneiden pudottajana ilmataisteluissa, jolloin kyseessä olivat lähinnä sen E "(Emil)"- sekä F "(Franz/Friedrich)"-versiot, joskin hän pudotti myös vähintään kolme Focke-Wulf Fw 190 -konetta. Hänen lopullinen ilmavoittojen määränsä oli 18 varmistettua ilmavoittoa sekä kaksi todennäköistä ja neljä vaurioitettua vastustajan lentokonetta. Demozayn sotilasarvo oli everstiluutnantti. Useimmat pudotuksensa Jean Demozay teki Supermarine Spitfire Mk V -hävittäjäkoneella. Sitä ennen muun muassa Dunkerquen evakuointioperatioon osallistunut Demozay oli lentänyt Hawker Hurricane Mk I- ja Mk II -hävittäjillä. Hän siirtyi muihin tehtäviin palveltuaan RAF:n Sqn. No.1:ssa ja No.91:ssa vuoden 1943 alun jälkeen.
Sodan jälkeen Demozay toimi koulutusyksikön apulaiskomentajana Ranskassa. Hän kuoli 30-vuotiaana lento-onnettomuudessa. Hän sai useita sotilaan tunnustuspalkintoja: kuten DSO:n sekä DFC:n soljella, Sotilasansiomitalin sekä Kunnialegioonan komentajan arvon. Sotilaallisia kunnianosoituksia eri tehtävissä sekä useilla rintamilla, myös tulkkina ja kouluttajana toimineelle Demozaylle kertyi Ranskan ja Britannian ohella myös Tšekkoslovakiasta, Belgiasta sekä Yhdysvalloista.
Colt (lännenlukemisto)

Colt oli suomalainen kioskikirjallisuuteen lukeutuva lännenlukemisto, jota julkaistiin vuosina 1961–1991. Lehti ilmestyi kerran kuukaudessa, joskin vuonna 1961 ehti ilmestyä vain seitsemän numeroa. Colt oli Lännensarjan ohella suosituimpia ja tunnetuimpia suomalaisia lännenlukemistoja. Coltia ilmestyi yhteensä 367 numeroa. Jokainen lehti sisälsi yhden kokonaisen tarinan.
Coltissa ilmestyi lähinnä australialaisten ja saksalaisten kirjoittajien tekstejä. Esimerkkeinä kirjoittajista mainittakoon monilla eri salanimillä kirjoittaneet australialaiset Desmond Robert Dunn (salanimiä "Shad Denver", "Gunn Halliday", "Matt Cregan", "Walt Renwick", "Brett Iverson" ja "Adam Brady") ja Paul Wheelahan (salanimiä "Emerson Dodge", "Ben Jefferson" ja "Brett McKinley").
Aluksi Coltia julkaisi Sarjakustannus Oy, loppuvuosina Kustannus Oy Semic.
William Jääskeläinen

William Albert Jääskeläinen (s. 25. heinäkuuta 1998 Bolton) on suomalainen jalkapalloilija, pelipaikaltaan maalivahti. Hän edustaa Englannin viidenneksi korkeimmalla sarjatasolla National Leaguessa pelaavaa Wokingia.
Pelaajaura.
Jääskeläinen edusti juniorina Bolton Wanderersia. Hän teki seuran kanssa myös ammattilaissopimuksen, mutta ei päässyt kentälle ennen kuin sopimus päättyi kesällä 2017. Elokuussa 2017 Jääskeläinen teki sopimuksen Englannin kakkosliigassa pelaavan Crewe Alexandran kanssa. Jääskeläinen pääsi Crewessä ensimmäisen kerran kentälle huhtikuussa 2019. Tätä ennen hän pelasi lainapesteillä alemmilla sarjatasoilla Nantwich Townissa, Loughborough Dynamossa, Buxtonissa ja Chesterissä. Syyskuussa 2022 hän siirtyi Wimbledoniin, josta jatkoi matkaansa Wokingiin helmikuun alussa 2023.
Jääskeläinen on edustanut Suomea nuorten maajoukkeissa aina alle 21-vuotiaiden maajoukkueeseen asti.
Yksityiselämä.
Jääskeläisen isä on entinen maajoukkuemaalivahti Jussi Jääskeläinen. Myös hänen veljensä Emil ja Robin pelaavat jalkapalloa.
Pipsa Pentti

Pipsa Pentti (s. 1976) on suomalainen lastenkirjailija. Hän on Haukiputaalta kotoisin oleva kuvittaja ja kuvataiteilija, joka asuu Helsingissä neljän lapsensa ja miehensä kanssa. Hänen esikoisteoksensa "Lyyli ja hurja Paperi-Hukka" ilmestyi Otavalta vuonna 2016. 
Pentti on valmistunut taiteen maisteriksi Lapin yliopistosta, lisäksi hän on opiskellut näyttämötaiteita Lahdessa ja taiteita Concordia-yliopistossa .
Mehsana

Mehsana tai Mahesana on Intian Gujaratin osavaltiossa sijaitseva kaupunki, joka toimii Mehsanan piirikunnan hallintokeskuksena. Kaupungin nähtävyyksiin lukeutuu muun muassa Rajmahal-palatsi sekä vanha kaupunginportti. Lähellä sijaitsevassa kylässä nimeltä Modhera on Suryalle omistettu temppeli.
Väestö.
Mehsanan väestöstä noin 88 prosenttia on hindulaisia, muslimeita 9,26 prosenttia ja jainalaisia 1,62 prosenttia vuoden 2011 väestönlaskennan mukaan. Lukutaitoisten osuus on noin 90 prosenttia väestöstä.
Kaupungin hallitseva väestönryhmä ovat varakkuudestaan tunnetut patelit. Mehsanassa syntyneistä lapsista vain 760 on tyttöjä tuhatta poikaa kohden, mikä on koko Intian alhaisin osuus. Paikallisten keskuudessa on tapana suosia poikia ja abortoida tyttöjä vaikka kaupunki on aloittanut valistustyön kyseistä laitonta käytäntöä vastaan. Patel-kastin nimi tarkoittaa maanomistajaa ja kyseinen kasti on historiansa aikana ollut vaikutusvaltainen. 2010-luvulla Mehsanassa on esiintynyt levottomuuksia patelien vaatiessa alhaiskastisille kuuluvia kiintiöpaikkoja.
Musta Leski (Yelena Belova)

Yelena Belova on Marvel-kustantamon sarjakuvissa esiintyvä venäläinen vakooja ja toinen moderni Musta Leski. Hahmon ensiesiintyminen tapahtui amerikkalaisen "Inhumans" -lehden numerossa 5 maaliskuussa 1999. Hahmon loivat Devin Grayson ja J. G. Jones. Hän oli alun perin Natasha Romanoffin vihollinen ja lopulta liittolainen, joka työskenteli myöhemmin AIM:lle, YPKVV:lle ja Hydralle.
Fiktiivinen historia.
Belova on moraaliton vakooja ja salamurhaaja, joka koulutettiin Punaisella huoneella, joka koulutti myös Natasha Romanoffin, edellisen Mustan Lesken. Kouluttajansa Pyotr Vasilievich Starkovskyn kuoleman jälkeen hänet lähetetään tappamaan tämän salamurhaaja, mutta tämä osoittautuikin vain keinoksi saada Belova omistautumaan kokonaan asemalleen uutena Mustana Leskenä. Uskoen olevansa arvoinen seuraaja ”Mustaksi Leskeksi”, Yelena ilmoittautuu oitis suorittamaan tehtävää, jonka aikana hän kohtaa Natashan. Natasha yrittää neuvoa Yelenaa muodostamaan oman identiteettinsä sen sijaan, että sokeasti uskoisi valtioonsa, ja myöhemmin julmasti manipuloi Yelenaa yrittäen saada tämän näkemään elämän vakoojana ja ”Mustan Leskenä” sen todellisessa valossa. Belova eroaa lopulta ja vetäytyy eläkkeelle Kuubaan, missä hän ryhtyy yrittäjäksi ja malliksi. 
YPKVV kuitenkin houkuttelee hänet palaamaan takaisin vakoojaksi ja valvomaan vibraniumin louhintaa Antarktikselta Kadonneesta Valtakunnasta. Pian tämän jälkeen hän joutuu Sauronin hyökkäämäksi ja vakavien palovammojensa vuoksi liittyy Hydraan kostaakseen YPKVV:lle ja Uusille Kostajille.
Filippiinienkiitäjä

Filippiinienkiitäjä ("Mearnsia picina") on kiitäjiin kuuluva lintulaji. Sitä tavataan useilta Filippiinien saarilta.
Koko ja ulkonäkö.
Kooltaan filippiinienkiitäjä on noin 14 cm pitkä. Sen ruumiin rakenne on kiitäjällä epätavanomainen, pää on suuri ja ruumis ja pyrstö suhteellisen lyhyet. Siivet ovat pitkät ja muodoltaan kapeat ja sirppimäiset. Filippiinienkiitäjän selkä, siipien yläpuoli, pää, vatsa ja siipien alapuolen reunat ovat mustat ja niissä on violetti tai vihreä kiilto. Kurkku on valkoinen ja siipien alapinnalla on suuret valkoiset laikut. Pyrstö on tasakärkinen ja pyrstössä on pieniä piikkejä.
Levinneisyys ja elinympäristö.
Filippiinienkiitäjään tavataan Filippiineiltä Leyten, Negrosin, Cebun, Biliranin, Samarin, Mindanaon ja Tawitawin saarilta. Sen elinympäristöä ovat metsät alangoilta aina 1–100 metrin korkeuteen meren pinnasta. Ne elävät pieninä ryhminä.Ravintonsa laji pyydystää ilmasta. Maailman luonnonsuolojuliitto IUCN luokittelee Filippiinienkiitäjän silmälläpidettäväksi lajiksi. Lajin kantaa uhkaa elinympäristön häviäminen metsien hakkuun ja kaivostoiminnan vuoksi.
Tiranë-Durrësin roomalaiskatolinen arkkihiippakunta

Tiranë-Durrësin roomalaiskatolinen arkkihiippakunta () on katolinen arkkihiippakunta Albaniassa. Sen keskuspaikka on Tirana. 
Arkkihiippakunta perustettiin 1200-luvulla Durrësin arkkihiippakuntana. Vuonna 1640 arkkihiippakunnan alue laajeni, kun siihen liitettiin lakkautettujen Albanian ja Mostarin hiippakuntien alueet. Vuonna 1992 arkkihiippakunnan nimeksi vaihtui Durrës-Tiranën arkkihiippakunta. 7. joulukuuta 1996 se joutui luovuttamaan alueita tuolloin perustetulle Rrëshenin hiippakunnalle. 25. tammikuuta 2005 arkkihiippakunnan nimeksi vaihdettiin nykyinen Tiranë-Durrësin arkkihiippakunta
Vuonna 2017 arkkihiippakuntaan kuului 20 seurakuntaa, joissa oli yhteensä 135 400 jäsentä. Nämä muodostivat 11,2% arkkihiippakunnan alueen väestöstä. Arkkihiippakunnan johtamaan kirkkoprovinssiin kuuluvat myös Rrëshenin hiippakunta ja Eteläisen Albanian apostolinen administraatio.
MKER

MKER (ven. МКЭР, многопетлевой канальный энергетический реактор, "mnogopetlevoi kanalnyi energetitšeski reaktor"; suom. monisilmukkainen paineputkitehoreaktori) oli venäläinen suunniteltu kolmannen sukupolven ydinreaktori. MKER perustui RBMK-reaktoriin, mutta siinä oli korjattu RBMK-reaktorille tyypillisiä turvallisuuspuutteita.
Kuten RBMK-reaktoreissa, myös MKER-reaktorin polttoainesauvoja voitiin vaihtaa reaktorin ollessa käynnissä.
Yhtään MKER-reaktoria ei valmistunut. Kurskin ydinvoimalaitokseen oli yksi rakenteilla. Rakentaminen keskeytyi joksikin aikaa Tšernobylin ydinonnettomuuden jälkeen, mutta jatkettiin myöhemmin. Projekti peruttiin lopullisesti 2012. 
MKER-reaktorista oli kehitteillä kolme versiota:
Jääkiekon Suomen Cup 2019

Jääkiekon Suomen Cup 2019 oli 15. Suomen Cup ja siinä pelasivat kaikki Mestiksen ja Suomi-sarjan joukkueet sekä 36 II-divisioonan joukkuetta.
Joukkueet.
Mestis
Suomi-sarja
II-divisioona
Myös II-divisioonan Jeppis ilmoittautui, mutta luopui myöhemmin paikastaan.
Ottelut.
1. kierros.
1. kierroksella pelasivat II-divisioonan joukkueet. Otteluparien voittajat ja lohkojen kaksi parasta etenivät 2. kierrokselle. IFK Lepplax eteni suoraan 2. kierrokselle, koska sen vastustaja Jeppis luopui paikastaan.
2. kierros.
2. kierroksella mukaan liittyivät Suomi-sarjan joukkueet. Lohkojen voittajat etenivät seuraavalle kierrokselle.
3. kierros.
3. kierroksella mukaan liittyivät Mestiksen joukkueet. Lohkojen voittajat etenivät puolivälieriin.
Puolivälierät.
Puolivälierät pelattiin paras kahdesta -menetelmällä. Otteluparien voittajat etenivät välieriin.
Välierät.
Välierät pelataan paras kahdesta -menetelmällä. Otteluparien voittajat etenivät loppuotteluun.
Loppuottelu.
Loppuottelu pelattin Karjala-turnauksen yhteydessä Hartwall Arenalla.
Abdoulaye Soumaré

Abdoulaye Soumaré (12. tammikuuta 1905 Saint-Louis – 2. lokakuuta 1964 Pariisi) oli Malin asevoimien komentaja vuosina 1960–1964.
Soumaré syntyi Senegalin Saint-Louisissa nykyisen Malin Kayesin alueelta kotoisin olleeseen perheeseen. Hän liittyi 20-vuotiaana Ranskan armeijan afrikkalaisjoukkoihin ja yleni Ranskan Sudanin armeijan everstiksi vuonna 1959. Malin liittovaltiota perustettaessa Soumaré nimitettiin sen asevoimien komentajaksi. Liittovaltion hajottua elokuussa 1960 senegalilaiset pidättivät Soumarén ja karkottivat hänet Ranskaan.
Joulukuussa 1960 Soumaré nimitettiin prikaatikenraalina Malin tasavallan asevoimien komentajaksi. Hän osallistui aktiivisesti maan armeijan rakentamiseen. Vuonna 2011 Malin presidentti Amadou Toumani Touré paljasti Bamakossa kenraali Soumarén patsaan.
Kastriot Dermaku

Kastriot Luan Dermaku (s. 15. tammikuuta 1992 Scandiano, Italia) on albanialais-italialainen jalkapalloilija. Hän edustaa Serie B:ssä pelaavaa Lecceä. Pelipaikaltaan Dermaku on keskuspuolustaja.
Dermaku pelasi Albanian maajoukkueessa ensimmäisen kerran lokakuussa 2018 ystävyysottelussa Jordaniaa vastaan. Ensimmäisen maajoukkuemaalinsa hän teki syyskuussa 2019 EM-karsintaottelussa Islantia vastaan. Hän on toukokuun 2020 loppuun mennessä pelannut seitsemän maaottelua ja tehnyt niissä yhden maalin.
Punajärvi

Punajärvi on Keski-Suomessa Karstulassa Isokylä lähellä sijaitseva järvi.
Maantietoa.
Järven pinta-ala on 110 hehtaaria, se on 2,3 kilometriä pitkä ja 1,0 kilometriä leveä. Järvellä on kartan mukaan 5 saarta. Järvi on luodattu ja siitä on julkaistu syvyyskartat. Järven tilavuus on 2,53 miljoonaa kuutiometriä eli 0,00253 kuutiokilometriä. Sen keskisyvyys on 2,3 metriä ja suurin syvyys on 6,7 metriä. Järven rantaviivan pituus on 9,5 kilometriä.
Vesistösuhteet.
Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Enonjärven valuma-alueella (14.46), jonka Tyräjärven valuma-alueeseen (14.465) järvi kuuluu. Järven vedenpinnan korkeus on 147,3 metriä mpy.
Alleviivaus

Alleviivaus on tekstin korostuskeino. Alleviivausta voidaan käyttää esimerkiksi tarkasteltavan kohdan merkitsemiseen kursivoidussa sitaatissa. Alleviivaus on ainoana korostuskeinona ongelmallinen, sillä runsaasti alleviivattu teksti ja pitkät alleviivausjaksot haittaavat lukemista ja ovat levottoman näköisiä.
Verkkotekstissä alleviivaus merkitsee yleensä linkkiä, eikä sitä sen vuoksi tulisi käyttää korostuskeinona.
Pukkilan kirkonkylä

Pukkilan kirkonkylä () on yli 700 asukkaan taajama Pukkilassa ja kunnan hallinnollinen keskus.
Kirkonkylän halki virtaa Porvoonjoki ja sen välittömässä läheisyydessä sijaitsee Mats Åkergrenin vuonna 1814 rakennuttama puinen Pukkilan kirkko. Kirkonkylässä sijaitsevat lisäksi esimerkiksi kunnantalo, päiväkoti, Kirkonkylän koulu (alakoulu), nuorisoseuran talo (Toimela), hyvinvointikeskus (Onnela, sis. Pukkilan terveysasema), Pukkilan kirjasto, Galleria Koivulinna ja Pukkilan kotiseutumuseo sekä paloasema. Lisäksi on muun muassa pari kauppaa, pari ravintolaa, apteekki ja muita liiketiloja.
Cox’s Bazar

Cox’s Bazar () on kaupunki Bangladeshin kaakkoisosan rannikolla Chittagongin alueella. Kaupunki on saanut alkunsa vuonna 1799 ja se nimettiin kapteeni Hiram Coxin mukaan. Viime vuosikymmenten aikana kaupungista on kehitetty kansainvälistä matkailukohdetta. Sen rannikolla kulkee maailman pisimpiin kuuluva yhtenäinen hiekkaranta. Kaupungin asukasluku oli 167 477 vuonna 2011.
Maantiede.
Cox’s Bazar sijaitsee Bangladeshin kaakkoisosassa Bengalinlahden rannikolla. Chittagong sijaitsee Cox’s Bazarista noin 100 kilometriä pohjoiseen. Kaupunki kuuluu Chittagongin alueeseen. Cox’s Bazarin rannikolla kulkee maailman pisin yhtenäinen luonnollinen hiekkaranta. Pituutta yhtäjaksoisella rannalla on noin 120 kilometriä. Matkailualan nopean kehityksen on katsottu mahdollisesti uhkaavan paikallista ympäristöä.
Historia.
Nykyinen Cox’s Bazar perustettiin vuonna 1799 ja sen ensimmäiset asukkaat olivat arakanilaisia pakolaisia nykyisestä Myanmarista eli Burmasta. Arakanilaiset olivat paenneet kotiseudultaan Burman hallitsijan vallattua Rakhinen alueen. Pakolaisten asuttamista valvoi Brittiläisen Itä-Intian kauppakomppanian kapteeni Hiram Cox, joka kuoli samana vuonna. Sittemmin paikka sai nimensä hänen mukaansa. Paikkakunta oli sittemmin pitkään varsin hiljainen rannikkokylä. Viimeisten vuosikymmenien aikana alueelle on kuitenkin kehittynyt matkailua, jota ovat seuranneet suuret investoinnit alueelle. Kaupunkiin on rakennettu esimerkiksi uusia asuinrakennuksia, hotelleja ja ravintoloita. Bangladeshin hallitus on pyrkinyt kehittämään alueesta kansainvälistä matkailukohdetta.
Väestö.
Cox’s Bazarin asukasluku oli 167 477 vuonna 2011. Paikallisten lisäksi kaupungissa on Myanmarin puolelta tulleita rohingya-pakolaisia.
Matti Riikonen

Matti Tapani Riikonen (2. tammikuuta 1953 Helsinki –11. huhtikuuta 2021 Helsinki) oli suomalainen jazzmuusikko, jonka instrumentteja ovat trumpetti, kornetti ja flyygelitorvi. Hän on yksi vuonna 1969 toimintansa aloittaneen Tapiola Big Bandin perustajajäsenistä. Riikonen opiskeli trumpetinsoittoa Sibelius-Akatemiassa 1970-luvulla. 
Riikonen oli vakituinen jäsen Edward Vesala Sound &amp; Fury -yhtyeessä 1987–1999 ja osallistui ECM-yhtiölle tehtyihin levytyksiin "Ode to the Death of Jazz" (1990), "Invisible Storm" (1992) ja "Nordic Gallery" (1994) ja kiertueille mm. Pohjoismaissa, Saksassa, Isossa-Britanniassa ja Kaukoidässä (Taiwan, Etelä-Korea, Japani) Sound &amp; Furyn kanssa. 
Riikonen soitti myös basisti-säveltäjä Antti-Hytin ja saksofonisti Jone Takamäen kokoamassa Suhkan Uhka -yhtyeessä, esiintyen mm. vuonna 2000 Tampereen Jazz Happeningissä, sekä saksofonisti Jorma Tapion The Hugry Tribal Marching Bandissa, joka albumin "Hullu Puutarhuri" (1992) ja soitti musiikkia filmiin Hotelli VooDoo Tuomari Nurmion kanssa vuonna 1997. 
Riikonen on vaikuttanut myös muissa jazzin ja improvisoidun musiikin kokoonpanoissa, muusikkona ja säveltäjänä omissa yhtyeissään, tehnyt musiikkia ja soittanut teattereissa, nykytanssiryhmien ja runoilijoiden kanssa sekä kuvataiteilijoiden näyttelyissä. 
Vuonna 2008 hän alkoi soittaa saksofonisti-huilisti Heikki "Hepa" Halmeen Halme Prospekt -yhtyeessä, joka on esiintynyt klubeilla ja festivaaleilla ja tehnyt levyt "Prospektor" (2008), "Proskpektrum" (2013), "Pajazzo" (2015) ja "Bluespektor" (2018).
Tammisaaren keskustaajama

Tammisaaren keskustaajama () on Raaseporin hallinnollisen keskustan käsittävä kaupunkialue. Sen väkiluku on 8 614 (2017). 
Tammisaaren keskustaajamassa sijaitsee suurin osa kaupungin palveluista, kuten Raaseporin sairaala, rautatieasema, Länsi-Uudenmaan pelastuslaitoksen yksikkö, kaupunginhotelli ja Raaseporin kihlakunnanvirasto.
Nokkahai

Nokkahai ("Rhizoprionodon porosus") on härkähaiden (Carcharhinidae) heimoon kuuluva rustokalalaji. Nokkahaita tavataan läntisellä Atlantin valtamerellä. Sitä tavataan yleensä korkeintaan 100, joskus jopa 500 metrin syvyydessä. Nokkahai on tavallisesti noin 75 senttimetrin mittainen ja voi kasvaa jopa 113 senttimetrin mittaiseksi.
Krishan Kant

Krishan Kant (; 28. helmikuuta 1927 – 27. heinäkuuta 2002) oli intialainen poliitikko, joka toimi maansa varapresidenttinä vuodesta 1997 kuolemaansa asti. Ennen virkaansa varapresidenttinä Kant toimi kuvernöörinä Andhra Pradeshin ja Tamil Nadun osavaltioissa. Hän toimi alun perin Intian kongressipuolueen edustajana Punjabissa kunnes ajautui vuonna 1975 riitoihin Indira Gandhin kanssa vastustaessaan tuolloin julistettua poikkeustilaa. Kant joutui vankilaan 19 kuukaudeksi, jonka jälkeen hän vaihtoi puoluetta Janataan ja sen seuraajaan Janata Daliin.
Hän toimi myös kanslerina Delhin yliopistossa, Panjabin yliopistossa, Pondicherryn yliopistossa, Assamin yliopistossa, North-Eastern Hill Universityssä ja Gandhigram Rural Institutessa.
Kant on ensimmäinen Intian varapresidentti, joka kuoli kesken virkakautensa.
Patric Standford

Patric John Standford (5. helmikuuta 1939 Barnsley, South Yorkshire – 23. huhtikuuta 2014) oli brittiläinen säveltäjä. Hän kävi kveekareiden koulun ja suoritti kansalaispalveluksen Ison-Britannian kuninkaallisissa ilmavoimissa. Tämän jälkeen hän opiskeli Guildhall Schoolissa Edmund Rubbran ja Raymond Jonesin johdolla. Vuonna 1964 hän pääsi Mendelssohn-stipendin turvin opiskelemaan Italiaan Gian Francesco Malipieron ja Puolaan Witold Lutosławskin johdolla.
Saatuaan maisterin arvon Lontoon yliopistosta hän sävelsi ja sovitti elokuviin, televisioon ja West End -näytöksiin. Hän teki useita levytyksiä kevyen musiikin kapellimestarina; levyihin kuuluu Continuum-jazzyhtyeen albumi, jonka Standford sekä sävelsi että johti. 1970-luvulla aloitti uran konserttisäveltäjänä. Hänen varhaisia teoksiaan taidemusiikissa ovat Triesten kaupunginpalkinnon saanut ensimmäinen sinfonia "The Seasons", konsertto sellolle Johannes Brahmsin muiston kunniaksi sekä oratorio "Christus Requiem". Viimeksi mainittu oli arvostelumenestys ja toi säveltäjälle Jugoslavian hallituksen taidepalkinto.
Standford sai Óscar Esplá -sävellyspalkinnon toisella sinfoniallaan, vuoden 1985 Geneven Ernst Ansermet -palkinnon kolmannella sinfoniallaan ("Toward Paradise") ja vuonna 1997 Budapestin ensimmäisen kansainvälisen säveltäjäpalkinnon naamionäytelmällä "The Prayer of Saint Francis". Vuonna 1999 seurasi Belgian kansainvälisen ClarinetFestin ensipalkinto klarinettikvintetosta. BBC:n filharmonikot tilasi Standfordilta tämän viidennen sinfonian vuonna 1986. 
Standford toimi sävellysprofessorina Guildhall Schoolissa vuosina 1968–1980. Tämän jälkeen hänet nimitettiin Bretton Hallin musiikkikoulun johtoon. Hän jatkoi myös työskentelyä säveltäjänä, kirjoittajana ja säännöllisenä kuorofestivaalien tuomarina Unkarissa, Ranskassa ja Virossa. Hänestä tehtiin Guildhall Schoolin "Fellow" vuonna 1972. Hän toimi Composers’ Guild of Great Britainin ja British Music Information Centren puhemiehenä. Standford kirjoitti useisiin lehtiin, kuten "The Musical Timesiin"; vuosina 1980–2008 hän toimi "The Yorkshire Postin" musiikkikriitikkona. Hänen teoksistaan on levytetty useita, kuten sellokonsertto Raphael Wallfischin tulkitsemana.
Standford oli vuodesta 1967 naimisissa Sarah Hiltonin kanssa. Jäätyään leskeksi vuonna 2011 Standford muutti Suffolkiin. Hän kuoli 75-vuotiaana. Hänellä oli kaksi poikaa ja tytär.
Rhizoprionodon

Rhizoprionodon on luomihaikalojen lahkoon (Carcharhiniformes) ja härkähaiden heimoon (Carcharhinidae) kuuluva haikalojen suku. Siihen kuuluu kaikkiaan 7 lajia, joista suomenkielinen nimi on ainakin nokkahailla ("Rhizoprionodon porosus"), maitohailla ("Rhizoprionodon acutus") ja atlantinnokkahailla ("Rhizoprionodon terraenovae").
Akune

Akune () on Japanin kaupunki Kyūshūn saarella Kagoshiman prefektuurissa. Se sijaitsee prefektuurin luoteisosassa Itä-Kiinan meren rannalla. Kaupungilla on noin 40 kilometrin pituinen rannikko ja siihen kuuluu muun muassa Akune-ōshiman saari. Kaupungin keskusta on rakentunut Takamatsujoen suulle. Akunessa on 20 266 asukasta (elokuussa 2019) ja sen pinta-ala on 134,29 neliökilometriä. 
Edo-kaudella Akune kuului Satsuman daimiokuntaan. Se kehittyi kauppa- ja kalastussatamana liikenteellisesti tärkeälle paikalle. Kaupunkioikeudet Akune sai vuonna 1952, ja nykyisen muotonsa se saavutti vuonna 1955, kun siihen liitettiin Mikasan maaseutukaupunki. Kalastuksen lisäksi merkittäviä elinkeinoja ovat vesiviljely ja maanviljely; kaupungissa on myös muun muassa tärkkelyksen, siirapin ja shōchūn tuotantoa. Akune tunnetaan pomeloistaan, joiden satomäärät ovat maan suurimpia – myös bataattia viljellään paljon. 
Akunen nähtävyyksiin kuuluvat kauniit rannikkoalueet uimarantoineen ja Akune-onsenin kuuma lähde. Kaupunkia palvelee Hisatsu orenji -rautatie.
Suinin

Suinin (jap. 垂仁天皇, tunnetaan myös nimellä "Suinin-tennō") oli perinteisen japanilaisen tiedon mukaisesti Japanin yhdestoista keisari.
Suininin valtakausi sijoittui vuosille 29 eaa. - 70. Suinin syntyi vuonna 69 eaa. ja kuoli vuonna 70.
Euraasian aro

Euraasian aro on maailman suurin lauhkean vyöhykkeen aro. Se ulottuu Euraasian keskiosien poikki noin kilometrin matkan Unkarista Kiinaan koillisosiin.
Maantiede.
Euraasian aro on tasankoa, jota halkoo muutama vuoriketju ja useita jokia. Pohjoisessa aro muuttuu havumetsävyöhykkeeksi, taigaksi. Aron eteläpuolella on aavikoita.
Aro jaetaan läntiseen ja itäiseen osaan. Läntinen osa alkaa Tonavan suistosta ja ulottuu Mustanmeren pohjoispuolitse aina Altaivuorille saakka. Itäinen osa ulottuu Mongolian kautta lähelle Tyynenmeren rannikkoa. Itäinen aro sijaitsee korkeammalla merenpinnasta kuin läntinen aro.
Arolla on enimmäkseen mannerilmasto, johon kuuluu kuumat kesät ja kylmät talvet. Sateiden ja leudohkon ilmaston ansiosta Ukrainan ja Romanian aron maa lännessä on rikkaampaa kuin idemmät arot. Ilmastoltaan äärimmäisintä, kylmintä ja kuivinta on aron itäisissä osissa.
Kasvillisuus ja eläimistö.
Euraasian arolla on aikaisemmin ollut suuria määriä saiga-antilooppeja, mutta niiden määrää ovat vähentäneet elinympäristöjen pirstoutuminen teiden ja rautateiden rakentamisella. Myös aasianvilliaasia, kaksikyttyräistä kamelia ja przewalskinhevosta tavataan kotoperäisinä, pieninä populaatioina Euraasian arolla, mutta kotieläimet ovat useissa paikoissa korvanneet ne. Euraasian aron niissä osissa, jossa ei esiinny laiduntajia, kasvaa höyhenheiniä sekä rantavehniä.
Historia.
Euraasian aroa ovat vuosituhansien aikana asuttaneet useat paimentolaiskansat. Koska idän elinolosuhteet olivat vaativat, paimentolaiskansat lähtivät usein vaeltamaan läntiselle arolle, idemmäs Mantšuriaan tai etelämmäs Kiinaan. He joutuivat liikkumaan myös löytääkseen karjalleen uutta ruohoa. He liikkuivat nopeasti tasaisessa ja helppokulkuisessa maastossa hevosillaan, jotka he olivat kesyttäneet. Sen ansiosta heidän liittoutuneista heimoistaan koostuneet valloitusjoukkonsa vaikuttivat historian kulkuun useasti niin koko arolla kuin sen reuna-alueillakin. Joitain monista aroilta tulleista valloittajakansoista olivat skyytit, hunnit, avaarit, bolgaarit, kasaarit, petsenegit, madjaarit ja mongolit. Koska näillä entisaikojen kansoilla ei yleensä ollut omaa kirjoitettua historiaa, heidän valtakunnistaan tiedetään edelleen melko vähän.
Arokansojen invaasiot toivat Eurooppaan muun muassa indoeurooppalaiset kielet ja muita kulttuurisia elementtejä. He levittivät myös ruudin käytön Kiinasta länteen.
Mongolivaltakunnan hajoamisen jälkeen arokansojen vaara väheni. Lännen maanviljelijät ja Venäjän metsistä tulleet uudisasukkaat alkoivat muuttaa ruttoepidemioiden osittain aiheuttamasta väestökadosta kärsineille aroille 1500-luvulta alkaen.
Per-Erik Sovelius

Per-Erik "Pelle" Sovelius (3. kesäkuuta 1914 Oulu – 27. elokuuta 1995 Mikkeli) oli suomalainen taistelulentäjä ja lentueen päällikkö, 4/HLeLv 24: sotilasarvonaan luutnantti. Hän lensi Brewster B-239 (US Navy: F2A) hävittäjäkonetta sekä sitä edeltävästi Fokker D.XXI -taistelukonetta, jolla saavutti 5½ pudotusta. HLeLv 24:ssa, 8 koneen parven päällikkönä ja Gustaf "Eka" Magnussonin alaisuudessa palvellut kapteeni "Pelle" Sovelius saavutti Brewster-koneellaan 7 ilmavoittoa, joskin jo FR-Fokkerilla saavutetut tulokset riittivät tekemään hänestä hävittäjä-ässän.
Jorma "Zamba" Sarvannon ennätyslennolla oli luutnantti Sovelius mukana myöskin. Hän toimi talvisodan alussa lentueen varapäällikkönä. FR-92 -koneellaan hän oli ehtinyt pudottamaan yhden koneen, kaikkiaan 8 koneyksilön vahvuisesta Iljušin DB-3 -pommituskoneiden parvesta. Pommikoneiden kohde oli Kuopio: pommit pudotettiin, mutta isompia vahinkoja kohteeseen aiheuttamatta. Paluulennolla kohti kotitukikohtaa iskivät Sovelius ja Sarvanto. Sarvanto pudotti 6 venäläistä pommittajaa 4-5 minuutissa, mikä oli maailmanennätys. Vain yksi DB-3 oli selvitä, Sarvannon ammuttua panoksensa loppuun, mutta Sovelius sai tiputettua senkin.
Sovelius lensi osan aikaa samaa konetta kuin Hans Wind oli lentänyt, eli BW-378 nimikoidulla koneella, joka on sen yksilöity tyyppitunnus.
Kaiken kaikkiaan Per-Erik Sovelius saavutti 12½ ilmavoittoa 257 tekemällään sotalennolla. Vuoden 1942 lopussa oli Soveliuksella koossa 5 pudotusta.
Kapteeni, myöhempi majuri Sovelius siirrettiin sittemmin koelentäjäksi sekä myöhempänä esikuntatehtäviin, kuten myös Lentolaivue 28:n päälliköksi. Hän lensi muun muassa vaaralliseksi koettua VL Myrsky -konetta, joka oli surmannut sen koelentäjiä. Koneen tähtimoottori oli jo omana kehitysaikanaan (jatkosodan aikakausi) selkeästi alitehoinen (1 065 hv). Valtaosiltansa puurakenteisen, (jossa liimattu puurakenne) koneen taipumuksena oli resonoivan värähtelyn eli "flutteri"n myötä hajota lennossa ilmassa suurilla yli 500 km/h nopeuksilla. Koneen rakenteen tuli olla kevyt, eikä se saanut sisältää ns. strategisia materiaaleja, kuten alumiinia - jota Suomella oli hyvin heikosti saatavilla. Vastaavasti Ruotsi oli onnistunut oman vastaavan tehoisen J22 -hävittäjäkoneensa kanssa, jonka tulokset koettiin tyydyttävinä: esim. enimmän huippunopeuden ollessa 575 km/h. Koneiden aseistukset (4x raskasta konekivääriä) olivat kutakuinkin toisiaan vastaavat.
Samsung Galaxy J6

Samsung Galaxy J6 on Samsungin toukokuussa 2018 julkaisema älypuhelin. Siinä on keskusmuistia vaihtoehtoisesti 3 tai 4 gigatavua ja tallennustilaa vaihtoehtoisesti 32 tai 64 gigatavua. Laite tukee enintään 256 gigatavun microSD-muistikortteja. Puhelimessa on 5,6 tuuman näyttö. Akun kapasiteetti on 3 000 milliampeerituntia. Prosessorina on Exynos 7870 -kahdeksanydinprosessori. Takakameran tarkkuus on 13 megapikseliä ja etukameran 8 megapikseliä. Käyttöjärjestelmänä on Android 8.0 Oreo -käyttöjärjestelmä, joka on päivitettävissä 9.0 Pie -versioon. Puhelimessa on sormenjälkitunnistin. Latausliitäntä on microUSB 2.0. Puhelimen edeltäjä on Samsung Galaxy J5 (2017).
Matti ja Teppo ’87

Matti ja Teppo ’87 on Matin ja Tepon vuonna 1986 julkaistu studioalbumi. Albumi on myynyt kultalevyn oikeuttavan määrän.
Desmond

Desmond on monissa englanninkielisissä maissa yleinen miehen etunimi. Suomessa Desmond-nimisiä henkilöitä on vuoden 2019 loppuun mennessä ollut noin 80.
Euroopan keskuspankkijärjestelmä

Euroopan keskuspankkijärjestelmä (lyhenne EKPJ) on Euroopan keskuspankin sekä kaikkien 27:n Euroopan unionin jäsenvaltion kansallisen keskuspankin muodostama kokonaisuus. Euroopan keskuspankkijärjestelmän sisällä toimii euroa hallinnoiva eurojärjestelmä, johon kuuluvat Euroopan keskuspankki ja 20 euroalueeseen kuuluvan eli euroa valuuttanaan käyttävän Euroopan unionin jäsenvaltion keskuspankkia. Näiden lisäksi Euroopan keskuspankkijärjestelmään kuuluu 7 euroalueen ulkopuolista, omaa valuuttaansa käyttävän Euroopan unionin jäsenvaltion keskuspankkia.
Tehtävät.
Euroopan keskuspankin tehtävistä säädetään Euroopan unionin toiminnasta tehdyssä sopimuksessa ja Euroopan unionista tehtyyn sopimukseen pöytäkirjana liitetyssä Euroopan keskuspankkijärjestelmän ja Euroopan keskuspankin perussäännössä. Euroopan keskuspankkijärjestelmälle perussopimuksissa asetettuja tehtäviä toteuttavat kansalliset keskuspankit ja Euroopan keskuspankki, jonka on myös huolehdittava tehtävien toteutumisesta. Perussopimuksissa Euroopan keskuspankkijärjestelmälle on määrätty useita euroon ja euroalueen rahapolitiikkaan liittyviä tehtäviä, jotka tulkitaan kuuluvan eurojärjestelmän vastuualueelle. Syynä on se, että sopimusten laatijat uskoivat kaikkien Euroopan unionin jäsenvaltioiden liittyvän euroalueeseen.
Euroopan keskuspankkijärjestelmään kuuluvien keskuspankkien pääjohtajat kokoontuvat Euroopan keskuspankin pääjohtajan johtamaan yleisneuvostoon. Yleisneuvosto hoitaa Euroopan rahapoliittiselta instituutilta peräisin olevia tehtäviä sekä muita rahapolitiikkaan suoraan liittymättömiä tehtäviä. Yleisneuvosto on määrä lakkauttaa, kun kaikki Euroopan unionin jäsenvaltiot ovat ottaneet käyttöön euron valuuttanaan.
Verta ja kultaa

Verta ja kultaa ("Body and Soul") on yhdysvaltalainen nyrkkeilyelokuvaklassikko vuodelta 1947. Sen on ohjannut Robert Rossen.
Elokuva kertoo köyhästä nuoresta miehestä, joka nousee mestariksi mutta jää lopulta korruption kierteeseen.
Elokuvassa on viitteitä film noir -tyylistä. Se edustaa yhdysvaltalaista yhteiskunnallista elokuvaa ja on "TV-maailmaan" elokuvan arvioineen Pertti Avolan mukaan vetävä ja toteutettu ammattitaitoisesti.
Putkisoihtu

Putkisoihtu ("Asphodelus tenuifolius") on yksisirkkainen kasvi, jota esiintyy pelloilla rikkaruohona. Putkisoihtua tavataan Egyptissä luonnonvaraisena. Kasvia esiintyy myös muualla Aasiassa ja Euroopassa sekä Siinain niemimaalla. Sen kuvasi tieteelle ensimmäisen kerran Antonio José Cavanilles. Putkisoihtu kukkii vaaleita kukkia.
Marcell Dareus

Marcell Dareus (s. 13. maaliskuuta 1990 Birmingham, Alabama, Yhdysvallat) on yhdysvaltalainen amerikkalaisen jalkapallon pelaaja, joka pelaa NFL-seura Jacksonville Jaguarsin riveissä. Hän on pelipaikaltaan puolustuksen sisempi linjamies. Buffalo Bills varasi hänet ensimmäisen kierroksen kolmantena pelaajana. Dareuksen nykyinen palkka on 2 835 000 dollaria kaudessa.
Luettelo Gujaratin pääministereistä

Gujaratin pääministeri Intian Gujaratin osavaltion ministereiden johtaja, jolla on toimeenpanovalta osavaltion asioissa. Pääministerin nimittää virkaansa osavaltion kuvernööri, jolle pääministeri vannoo virkavalan. Jos osavaltiohallitusta ei voida muodostaa, voimaan tulee presidentin hallinto eli tila, jossa keskushallinto ottaa vallan osavaltiosta. Tällöin osavaltiohallitus joko hajotetaan tai sen toiminta lakkautetaan uusiin vaaleihin saakka. Presidentin hallinto voi kestää enintään kuusi kuukautta ellei parlamentti päätä pidentää aikaa.
Henri Kavilo

Henri Kavilo (s. 5. heinäkuuta 1999 Siilinjärvi) on suomalainen mäkihyppääjä, joka edustaa Puijon Hiihtoseuraa. 
Kavilo voitti mäkihypyn Normaalimäen SM-kilpailussa kultaa vuonna 2019.
Suuret valssisuosikit

Suuret valssisuosikit on Matin ja Tepon vuonna 1990 julkaistu studioalbumi. Albumi on myynyt platinalevyyn oikeuttavan määrän ja sai jatkokseen albumit "Suuret valssisuosikit 2" (1995, kultalevy) ja "Suuret valssisuosikit 3" (1998).
Nélie Jacquemart

Cornélie Barbe Hyacinthe Jacquemart, tunnettu yleisesti nimellä Nélie Jacquemart (25. heinäkuuta 1841 Pariisi – 15. toukokuuta 1912 Pariisi) oli ranskalainen taidemaalari, taidekeräilijä ja mesenaatti. 
Jaquemart oli lähtöisin köyhistä oloista. Hänen isänsä oli tilapaistyöntekijä ja äitinsä Marie luultavasti hatuntekijä. Hänen isänsä kuoli luultavasti pian tyttärensä syntymän jälkeen. Jaquemartin lapsuudesta ei tiedä juuri mitään, sillä hän hävitti aikuisena suuren määrän itseään koskevia asiapapereita salatakseen vaatimattoman taustansa. 
On myöskin tuntematonta, miten ja missä Jaquemartin taiteellinen lahjakkuus huomattiin. Hänestä tuli varakkaan Paméla Hainguerlot´n suojatti ja vietti kesiä Hainguerlot´n perheen kesäasunnolla. Siellä hän piirsi muotokuvia talossa vierailleista arvohenkilöistä. Hainguerlot sai järjestettyä Jaquemartin Léon Cogniet´n ja tämän sisaren Marie-Amélien oppilaaksi. 
Ensimmäisen näyttelynsä Jacquemart piti vuonna 1863. Näyttelystä hän sai useita muotokuvatilauksia. Vuoden 1866 valtio lunasti hänen maalauksensa ja se oli näytteillä Palais de Tuileries’ssä aina vuoteen 1870. Maalaus tuhoutui tuolloin Pariisin kommuunin kukistamisen yhteydessä tapahtuneessa tulipalossa. 
Vuonna 1867 Jaquemart pääsi opintomatkalle Italiaan. Hänen ystävättärensä Geneviève Bréton piti matkalla päiväkirjaa missä kuvailee Jaquemartia. Brétonin kautta Jaquemart tapasi opetusministerin pojan, Albert Duruyn, jonka kanssa harkitsi avioliittoa. Jaquemart maalasi ministeri Victor Duryn muotokuvan, joka palkittiin kultamitalilla vuonna 1870. 
Preussin ja Ranskan välille puhkesi sota pian Jaquemartin saavuttua Roomasta. Sodassa, joka päättyi Ranskan tappioon, kuoli myös Jacquemartin ystävä, taiteilija Henri Regnault. Sodan jälkeen Ranskasta tuli tasavalta. Jaquemartilta tilattiin Ranskan presidentin, Adolphe Thiersin muotokuva ja pian sen jälkeen hänen mallikseen tuli taidekeräilijä Edouard André. 
Jacquemart meni naimisiin taidekeräilijä Edouard Andrén kanssa vuonna 1881. Puolisoiden hyvin erilaisista taustoista huolimatta liitto oli onnellinen. Avioliittoa kuitenkin hieman kummasteltiin, sillä kukaan ei ollut huomannut Andrélla ja Jaquemartilla olleen mitään suhdetta. Avioliitto jäi lapsettomaksi. 
André oli avioliiton solmimisen aikaan jo sairas ja hänen sukunsa vaati, että puolisoilla ei ollut oikeutta toistensa omaisuuteen. Pariskunta matkusteli yhdessä ympäri Eurooppaa, he kävivät myös Egyptissä ja Turkissa. Matkoiltaan he ostivat teoksia kokoelmiinsa ja kaikkiaan heidän kokoelmansa karttui 207 veistoksella ja 97 maalauksella. Heidän kiinnostuksensa Italian taiteeseen aiheutti skandaalin. Lehdistö vaati pariskunnalle kieltoa tulla enää koskaan Italiaan, kun kävi ilmi, että he olivat ostaneet Tiepolon freskoja ja aikoivat siirtää ne Ranskaan. Kaikesta huolimatta seinät, joille freskot on maalattu saatiin siirettyä Pariisiin.
Kun André kuoli, kävi Jaquemart oikeutta tämän sukua vastaan, että saisi haltuunsa pariskunnan kokoelman itselleen. Hän voitti oikeusjutun. Kun Jaquemart kuoli, hän oli määrännyt testamentissaan, että taidekokoelma asetetaan esille museoon. Pariskunnan nimeä kantanut museo avattiin vuonna 1913.
Taivaan merkit

Taivaan merkit on Matin ja Tepon vuonna 1991 julkaistu studioalbumi. Albumi on myynyt kultalevyn oikeuttavan määrän.
Vijay Rupani

Vijay Rupani (; 2. elokuuta 1956 Rangoon – 12. kesäkuuta 2025) oli intialainen poliitikko, joka toimi Gujaratin pääministerinä vuosina 2016–2021. Ennen uraansa osavaltion johdossa hän toimi edeltäjänsä osavaltiohallituksessa liikenneministerinä. Vuosina 2006–2012 hän toimi parlamentaarikkona Rajya Sabhassa ja vuosina 1996–1997 hän oli Rajkotin pormestari.
Koululaisena Rupani liittyi hindunationalistisen kansalaisjärjestö Rashtriya Swayamsevak Sanghin jäseneksi. Opiskeluaikoinaan hän toimi Akhil Bharatiya Vidyarthi Parishad -opiskelijajärjestössä. Vuonna 1975 hänet pidätettiin vuodeksi hänen vastustaessaan silloisen pääministeri Indira Gandhin julistamaa poikkeustilaa.
Rupani oli uskonnoltaan jainalainen. Hän kuoli 12. kesäkuuta 2025 Air Indian lennon 171 syöksyttyä maahan pian lentoonlähdön jälkeen Ahmedabadissa.
Vars (Hautes-Alpes)

Vars on kunta eteläisessä Ranskassa Hautes-Alpesin departementissa Provence-Alpes-Côte d’Azurin alueella. Se sijaitsee noin 46 kilometriä Briançonin kaupungista etelään.
Kunta on tunnettu La Forêt Blanche -hiihtokeskuksestaan, jonka se muodostaa yhdessä Risoulin kunnan kanssa. Sen rinteellä italialainen Simone Origone teki nopeuslaskun maailmanennätyksen 252,632 km/h 3. huhtikuuta 2015.
Kevytmetalli

Kevytmetallit ovat matalatiheyksisiä metalleja ja niiden seoksia. Kevytmetallille ei ole tarkkaa määritelmää, mutta useimmiten kevytmetalleiksi katsotaan alkuaineet ja seokset, joiden tiheys on alle 4 500 kg/m3. 
Suurin osa kevytmetalleista on alkali- tai maa-alkalimetalleja. Tekniikassa tärkeimmät kevytmetallit ovat alumiini, magnesium ja titaani, sekä näiden seokset.
Kevytmetalliseokset.
Alumiini.
Alumiini ja sen seokset ovat kevyitä (puhtaan alumiinin tiheys 2,70 g/cm3), johtavat hyvin lämpöä ja sähköä, ja kestävät hyvin korroosiota monissa olosuhteissa, kuten ulkoilmassa. Useimmat alumiiniseokset ovat helposti muokattavia ja niitä voidaan valaa tai takoa. Alumiiniseokset ovat lujia painoonsa nähden, mikä tekee niistä hyödyllisiä ilmailussa ja muissa käyttökohteissa, missä keveys on tärkeää. Alumiinin käyttöä rajoittaa sen matala sulamispiste (660 °C). Alumiinin tärkeimmät seostusaineet ovat kupari, magnesium, pii, mangaani ja sinkki. 
Magnesium.
Magnesiumseoksissa yhdistyy magnesiumin keveys (1,74 g/cm3) suureen lujuuteen, minkä tähden niitä käytetään ilmailu- ja puolustusteollisuudessa sekä enenevässä määrin kuluttajaelektroniikassa. Kuten alumiinilla, magnesiumilla on suhteellisen matala sulamispiste (651 °C). Magnesiumseokset ovat kemiallisesti suhteellisen epävakaita, ja ovat erityisen alttiita meriveden aiheuttamalle korroosiolle. Nämä ominaisuudet rajoittavat sen käyttöä. Jauhemainen magnesium syttyy herkästi ja palaa kirkkaalla, kuumalla liekillä. Magnesiumin tärkeimpiä seostusaineita ovat alumiini, sinkki, mangaani ja eräät harvinaiset maametallit.
Titaani.
Titaanilla ja sen seoksilla on lukuisia hyviä ominaisuuksia. Puhdas titaani on kevyttä (4,5 g/cm3) ja sillä on korkea sulamispiste (1668 °C); titaaniseokset ovat erittäin lujia mutta myös helposti työstettäviä ja taottavia. Titaanin suurin haittapuoli on sen reaktiivisuus korkeissa lämpötiloissa, minkä takia titaanin jalostuksessa, sulattamisessa ja valamisessa joudutaan käyttämään erikoismenetelmiä, jotka nostavat titaaniseosten hintaa. Tästä huolimatta titaani on erittäin korroosionkestävää matalissa lämpötiloissa. Titaaniseoksia käytetään ilmailu- ja avaruusteollisuudessa (tärkein käyttökohde), kirurgisissa implanteissa, petrokemian teollisuudessa ym. Titaanisankaiset silmälasit ovat myös suosittuja. Tärkeitä titaanin seostusaineita ovat alumiini, tina ja vanadiini.
Saint-Chaffrey

Saint-Chaffrey on kunta eteläisessä Ranskassa Hautes-Alpesin departementissa Provence-Alpes-Côte d’Azurin alueella. Se sijaitsee noin 5 kilometriä Briançonin kaupungista luoteeseen.
Kuntaan kuuluvassa Chantemerlen kylässä on Serre Chevalierin hiihtokeskukseen kuuluvia laskettelurinteitä. Hiihtokeskus ulottuu usean kunnan alueelle. Alppihiihtäjä Luc Alphand vietti lapsuutensa Chantemerlen kylässä.
Itälän koulu

Itälän koulu on koulu Pietarsaaren kaupungissa, jossa järjestetään perusopetusta vuosiluokille 1–5. Lisäksi Itälän koululla järjestetään aamutoimintaa 1–2-luokkalaisille sekä päivähoitoa esiopetuksen oppilaille. Itälän koulu vihittiin käyttöön syksyllä 1973.
Halsholmen (Västanfjärd)

Halsholmen on saari Västanfjärdin edustalla Kemiönsaaren kunnassa. 26 hehtaarin kokoisella saarella asuu vakituisesti kaksi ihmistä.
Halsholmen on ollut asuttu 1890-luvusta lähtien. Saaren ainoa tila on ollut saman suvun omistuksessa 1930-luvusta lähtien. Saarelle on lohkottu myöhemmin kesämökkejä. Halsholmenin asutus sijaitsee saaren pohjoisosassa pienen lahden kupeessa. Saaren eteläosaan on kasvanut kiinni Björkholmen, minkä seurauksena saaren keskiosaan on syntynyt entisen salmen kohdalle laaja lahti.
Eteläisen Albanian apostolinen administraatio

Eteläisen Albanian apostolinen administraatio () on Albanian kreikkalaiskatolisen kirkon, joka puolestaan on osa katolista kirkkoa, hiippakuntaa alempi hallinnollinen taso Albaniassa. Sen keskuspaikka on Vlorë. 
Administraatio perustettiin 11. marraskuuta 1939.
Vuonna 2017 hiippakuntaan kuului 15 seurakuntaa, joissa oli yhteensä 3 726 jäsentä. Nämä muodostivat 0,3% hiippakunnan alueen väestöstä.
Jää mun luo

Jää mun luo on Matin ja Tepon vuonna 1992 julkaistu studioalbumi. Albumi on myynyt kultalevyn oikeuttavan määrän.
Sinulle vain

Sinulle vain on Paula Koivuniemen vuonna 1978 julkaistu studioalbumi. Albumi on myynyt kultalevyn oikeuttavan määrän.
Albumin B-puolen aloittava ”Sua vasten aina painautuisin” sijoittui kolmanneksi "Syksyn sävel"-kilpailussa.
Kappaleet.
Kaikki sovitukset on tehnyt Jori Sivonen.
La Salle-les-Alpes

La Salle-les-Alpes on kunta Ranskan kaakkoisosassa Hautes-Alpesin departementissa Provence-Alpes-Côte d’Azurin alueella. Se sijaitsee noin 9 kilometriä Briançonin kaupungista luoteeseen.
Kuntaan kuuluu osa Serre Chevalierin hiihtokeskuksen laskettelurinteistä. Kunnan nähtävyyksiä on Saint-Marcellinin kirkko, joka on saanut nimensä ensimmäisen Embrunin piispan Saint-Marcellin mukaan.
Albanian kreikkalaiskatolinen kirkko

Albanian kreikkalaiskatolinen kirkko on autonominen katolinen kirkkokunta, joka käyttää bysanttilaista liturgiaa. Siihen kuului 3 726 jäsentä vuonna 2017. Jäsenistö on keskittynyt eteläiseen Albaniaan. Kirkkoa ei tule sekoittaa Italialais-albanialaiseen katoliseen kirkkoon, joka on Italiassa elävien bysanttilaista riitusta eli liturgiaa noudattavien katolisten albanialaisten kirkko.
Historia.
Ensimmäinen Albaniassa toiminut bysanttilaista riitusta noudattavien katolisten yhteisö oli pieni Epeiroksen rannalla toiminut lähetysasema, joka toimi vuosina 1628–1765. Toisen ryhmän perusti vuoden 1900 paikkeilla entinen albanialainen ortodoksipappi Jorgji Germanos. Vuonna 1912 hänen yhteisössään oli 120 jäsentä, jotka asuivat pääasiassa Elbasanin kylässä. Heidän avukseen tuli vuonna 1938 Italian Grottaferratasta Italialais-albanialaisen katolisen kirkon munkkeja. Vuonna 1939 perustettiin Eteläisen Albanian apostolinen administraatio suoraan apostolisen delegaatin, arkkipiispa Leone Giovanni Nigrisin pastoraaliseen hoitoon. Vuonna 1945 sillä oli noin 400 jäsentä, mutta samana vuonna arkkipiispa Nigris karkotettiin maasta.
Ryhmä hävisi sen jälkeen kun Albania julistautui vuonna 1967 ateistiseksi valtioksi. Vuonna 1996 Hil Kabashi asetettiin administraation ensimmäiseksi piispaksi sitten vuoden 1945. Vuonna 2008 sen 3 500 jäsenestä suurin osa oli kuitenkin latinalaisen riituksen noudattajia. Poikkeuksena oli yksi pieni seurakunta, joka toimi basileiolaisen sisarkunnan yhteisön yhteydessä Elbasanissa, mistä kirkko oli aiemmin saanut alkunsa.
Nykyhetki.
Vuonna 2017 kirkon ainoaan hallinnolliseen yksikköön Eteläisen Albanian apostoliseen administraatioon kuului 15 seurakuntaa, joissa oli yhteensä 3 726 jäsentä. Nämä muodostivat 0,3 prosenttia administraation alueen väestöstä.
Orelle

Orelle on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee noin 19 kilometriä Saint-Jean-de-Mauriennen kaupungista kaakkoon.
Vuonna 1996 Orelleen valmistui maailman pisin gondolihissilinja, joka on noin viisi kilometriä pitkä. Sen avulla pääsee 20 minuutissa Francozin kylästä suuriin Val Thorensin ja Les Trois Valléesin hiihtokeskuksiin.
Marion on onnellinen

Marion on onnellinen on Marion Rungin vuonna 1969 julkaistu livealbumi.